Radioman afgedank oor Facebook-uitlatingKevin Minter-Brown. Foto: Facebook ŉ Werknemer van East Coast Radio (ECR) is die trekpas gegee nadat hy ŉ “onsensitiewe” en “aanstootlike” boodskap op Facebook geplaas het, ŉ dag nadat twee fietsryers gesterf het toe ŉ motor op ŉ snelweg in Durban in hulle ingeploeg het. Maroela Media het vroeër berig die ongeluk, waarin Richard da Silva en Jared Dwyer dood is, het kort ná 05:00 op die M4, ook bekend as die Ruth First-snelweg, plaasgevind. Hulle was deel van ŉ groep van 40 fietsryers wat verby die Hypermarket-by-the-Sea gery het, toe ŉ motor in hulle vasgery het. Die bestuurder van die motor is kort daarna op aanklag van dronkbestuur en strafbare manslag in hegtenis geneem. Kevin Minter-Brown se plasing wat intussen verwyder is. Minter-Brown se verskoning. Kevin Minter-Brown, ŉ senior videovervaardiger by ECR, het Maandag op sy persoonlike Facebook-profiel geskryf: “I’m thinking of starting a running club where we can get into large groups of runners and then run along the thin yellow lines on the N3. I know there’s plenty of other roads but I think if there’s opportunity to put us all directly in harms way, then why not?” Verskeie luisteraars het die boodskap met groot teenkanting ontvang. Minter-Brown het sedertdien om verskoning gevra en die plasing verwyder. Anisa Ussuph, ECR se woordvoerder, het Woensdag in ŉ verklaring aangekondig Minter-Brown se kontrak is onmiddellik beëindig. “Dit is ŉ moeilike tyd vir die familie en vriende van Dwyer en Da Silva en East Coast Radio vra nederig omverskoning vir Minter-Brown se gevoellose opmerkings,” het sy gesê.